
Jegyzőkönyvvezető: Nagy Ilona Réka

A jelenléti ív a jegyzőkönyv mellékletét képezi.

Gergely Zoltán polgármester: Köszönti a megjelenteket és megnyitja a 2013. október 24-ei soron kívüli testületi ülést. Megállapítja, hogy a Képviselő-testület határozatképes, hét képviselő van jelen. Gergely Béláné és Dr. Olajos Gyula képviselők jelezték távollétüket. 
Jegyzőkönyvvezetőnek Nagy Ilona Rékát javasolja, kinek a személyével a tagok egyhangúlag egyetértettek. 

Napirendi pontoknak a meghívóban szereplőket javasolja, két kiegészítéssel együtt, melyek a következők:
1./ A 11/2006. (IV. 28.) önkormányzati rendelet módosítása (lakásrendelet)
2./ Ingatlan megvásárlása (Somogyi u. 2.) 
3./ Ingatlan szennyvízközmű-fejlesztési hozzájárulásának elengedése (Dobó u. 30/a)
4./ Jászárokszállási Széchenyi István Általános Iskola és Alapfokú Művészeti Iskola intézményi tanácsába történő delegálásról

5./ A Regio-Kom Térségi Kommunális Szolgáltató Társulás Társulási Megállapodásának módosítása

6./ A Regio-Kom KEOP-1.1.1/C/13 azonosító számú projekt kapcsán az általuk az üzemeltetési koncepció alátámasztásához nyújtott és az MT-ben feltüntetett adatok, információk valóságtartalmának megfelelőségéről, további az MT-ben bemutatott üzemeltetési koncepció megismeréséről 

7./ A Pénzügyi és Városfejlesztési Bizottság beszámolója ingatlaneladásról

Megállapítja, hogy a Képviselő-testület a kiegészített napirendet egyhangúlag, hét igen szavazattal, ellenvélemény és tartózkodás nélkül elfogadta. 

170/2013. (X. 24.) határozat:

/Napirendi pontok elfogadásáról/
Jászárokszállás Város Önkormányzata Képviselő-testülete a 2013. október 24-ei soron kívüli ülés napirendi pontjait egyhangúlag elfogadta. 


1. napirend: A 11/2006. (IV. 28.) önkormányzati rendelet módosítása 


          (lakásrendelet)

Gergely Zoltán polgármester: Az önkormányzat tulajdonában lévő lakások és helyiségek bérletére, cseréjére, valamint elidegenítésére vonatkozó szabályokról szóló 11/2006. (IV.28.) önkormányzati rendelet módosításáról szóló előterjesztés ismertetésére felkéri Dr. Gábris Emese jegyzőt. 
Dr. Gábris Emese jegyző: A lakásbérletekről szóló 1993. évi LXXVIII. törvény rendelkezik arról, hogy az Önkormányzat az állam tulajdonából az Önkormányzat tulajdonába került lakásainak elidegenítéséből származó bevételét elkülönített számlán köteles elhelyezni és ezt lakáscélokra és az ezekhez kapcsolódó infrastrukturális beruházásokra fordíthatja, amelyeket a lakástörvény fel is sorol. A felhasználás részletes szabályait önkormányzati rendeletben kell meghatározni. Ezen célok meghatározása a lakásrendeletből hiányzik, a módosítás aktualitását adja a Móczár A. tér 2. szám alatt található lakás eladása, ezért a helyi lakásrendeletbe be kell építeni az értékesítésből befolyt bevételek felhasználásának módját, a helyi sajátosságokat figyelembe véve. 
Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag támogatta a rendeletmódosítást. 

Gergely Zoltán polgármester: Megállapítja, hogy nincs hozzászólás. Szavazásra teszi fel a rendeletmódosítást. Megállapítja, hogy a Képviselő-testület egyhangúlag, hét igen szavazattal, ellenvélemény és tartózkodás nélkül elfogadta a javaslatot és megalkotta az alábbi rendeletet:

Jászárokszállás Város Önkormányzata Képviselő-testületének 37/2013. (X. 25.) önkormányzati rendelete az Önkormányzat tulajdonában lévő lakások és helyiségek bérletére, cseréjére, valamint elidegenítésére vonatkozó szabályokról szóló 11/2006. (IV.28.) önkormányzati rendelet módosításáról
A rendelet a jegyzőkönyv mellékletét képezi. 


2. napirend: Ingatlan megvásárlása (Somogyi u. 2.)

Gergely Zoltán polgármester: A Somogyi utca 2. szám alatti ingatlan közel két méterre benyúlik az utcába, emiatt eddig nem volt lehetőség az út és járda megépítésére. A telken álló épület lebontása szükséges és a terület egy részét a közterülethez kell csatolni. Az ingatlan nagyon rossz állapotú, a tulajdonos házaspár számára felajánlották, hogy az Önkormányzat megvásárolja az ingatlant. A felértékelés eredményéről Bakainé Magyari Melinda műszaki irodavezető tájékoztatását kéri. 

Bakainé Magyari Melinda műszaki irodavezető: A telek 235 m2 nagyságú, ezen található egy rossz állapotú kis lakóház. A felértékelő a telek és az ingatlan értékét összesen 650.000,- Ft-ban állapította meg. Az adott lakóövezetben a minimális teleknagyság 500 m2, ennek megfelelően bármilyen telekrendezés esetén megosztható a terület, de építési telekként már nem lehet felhasználni a részt. Érdemes lesz tárgyalni a szomszédokkal arról, hogy esetleg megvásárolják-e a területet. 

Gergely Zoltán polgármester: Az adásvételi szerződés magában foglalja azt is, hogy amennyiben bármilyen közszolgáltatási vagy más teher van a telken, a vételárból levonásra kerül.  A tulajdonossal erről is egyeztettek, részletesen tájékoztatták a levonásokról. 

Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag támogatta a határozati javaslatot. 

Gergely Zoltán polgármester: Megadja a szót Kovácsné Tősér Zsuzsanna képviselőnek. 

Kovácsné Tősér Zsuzsanna képviselő: Több olyan ingatlan van Jászárokszálláson, amelyek nyúlványt képeznek egyes utcákban. A 150-250 m2 területek beépítésre alkalmatlanok, bízik abban, hogy esetleg lesznek olyan tulajdonosok, akik felajánlják az ilyen telkeket, mert ha közterületté tudják alakítani vagy szomszédos telekhez csatolni, akkor élhetőbb lesz a környezet. Támogatná azt a lehetőséget, hogy az Önkormányzat vásárolja meg az ilyen területeket a következő években és a szomszéd ingatlanok tulajdonosainak lehetőségük legyen aztán a telek megvásárlására.  
Gergely Zoltán polgármester: Volt már ilyenre példa a Gagarin utca sarkán lévő ingatlannál. A szomszéd telek tulajdonosával azóta sem tudtak megegyezni arról, hogy ezt a zárványrészt vásárolja meg, mert ott is hasonlóan kis területről van szó. 
Amennyiben a Somogyi utcai ingatlan esetében a szomszédokkal egyezségre jutnak, egy eljárásban le tudják bonyolítani a közterülethez és a szomszéd területéhez csatolást is. Ebben az esetben a szomszéd már korábban jelezte, hogy szeretné megvásárolni a telek egy részét. 
Megállapítja, hogy nincs több hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, hét igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot: 

171/2013. (X.24.) határozat:

/Jászárokszállás, Somogyi utca 2. szám alatti, 765 hrsz-ú lakóház, udvar művelési ágú ingatlan megvásárlásáról/
Jászárokszállás Város Önkormányzata Király Péter (sz: Szikszó, 1988.12.30., an: Tóth Edit Tünde) és Királyné Szabó Nikolett (sz: Jászberény, 1990.09.16., an: Barta Julianna) mindketten 5123 Jászárokszállás, Somogyi utca 2. szám alatti lakosok (továbbiakban együtt: Eladók) egyenlő arányú tulajdonát képező 5123 Jászárokszállás, Somogyi utca 2. szám alatti, 765 hrsz-ú, lakóház, udvar művelési ágú, 235 m2 nagyságú ingatlanát megvásárolja.

Az ingatlant a vevő Önkormányzat 650.000,-Ft, azaz Hatszázötvenezer forint összegű vételárért vásárolja meg az Eladóktól, amely összegből az ingatlant terhelő adó- és közműtartozások levonásra kerülnek.

Jászárokszállás Város Önkormányzata az ingatlan tulajdonosaival szemben 280.000,-Ft szennyvíz közműfejlesztési hozzájárulás hátralékot tart nyilván, amely tartozás az adásvételi szerződés aláírásával törlésre kerül.

Az Önkormányzat vállalja a földhivatali eljárással és a szerződéskötéssel járó valamennyi költség viselését.

A Képviselő-testület felhatalmazza Gergely Zoltán polgármestert az adásvételi szerződés megkötésére.

Felelős: polgármester

Határidő: 2013. december 15.

Erről értesülnek: 

1. Király Péter 5123 Jászárokszállás, Somogyi utca 2.

2. Királyné Szabó Nikolett 5123 Jászárokszállás, Somogyi utca 2.

3. Jászberényi Járási Hivatal Járási Földhivatala 5100 Jászberény, Ady Endre út 34. (Dr. Szabó Gyula ügyvéd útján)

4. Műszaki Iroda H.

5. Pénzügyi Iroda H.

6. Irattár.


3. napirend: Ingatlan szennyvízközmű-fejlesztési hozzájárulásának elengedése
 
                         (Dobó u. 30/A.)
Gergely Zoltán polgármester: A Pénzügyi és Városfejlesztési Bizottság a testületi ülést megelőzően ülésezett. Egy későbbi napirendi pontban fog a Bizottság elnöke, Petró Géza beszámolni a Dobó u. 30/A. szám alatti ingatlan értékesítéséről. Az a furcsa helyzet alakult ki korábban, hogy a telek az Önkormányzat tulajdonába került, a rajta lévő ingatlan pedig más tulajdona. Egy jogszabály alapján korábban állami tulajdonban lévő földterületet megvásárolni nem, csak bérelni lehetett. Tizenhét-tizennyolc évvel ezelőtt állami tulajdonból önkormányzati tulajdonba adták át ezeket a területeket, de nem azoknak adták, akiké a rajta lévő felépítmény volt. Az ingatlan értékesítését követően vették észre az új tulajdonosok, hogy a földhivatali bejegyzés szerint a telek önkormányzati tulajdonként van számon tartva. A telken egy szennyvízcsonk kiépítésre került, amelyre a továbbiakban nincs szükség. Az ingatlan tulajdonosa kéri, hogy mivel az Önkormányzattól megvásárolja a telket, a szennyvízcsonkot szüntesse meg az Önkormányzat és tekintsen el a hozzájárulás megfizetésétől. 
Petró Géza képviselő: A Pénzügyi és Városfejlesztési Bizottság megtárgyalta az előterjesztést és egyhangúlag elfogadásra javasolta a határozati javaslatot. 

Gergely Zoltán polgármester: Megállapítja, hogy nincs hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, hét igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

172/2013. (X.24.) határozat:

/Az 5123 Jászárokszállás, Dobó István u. 30/A. szám alatti (1925 és 1925/A hrsz.)  ingatlanon található szennyvízcsonk visszabontásáról és a szennyvíz-közműfejlesztési hozzájárulás összegének elengedéséről/

Jászárokszállás Város Önkormányzatának Képviselő-testülete hozzájárul az 5123 Jászárokszállás, Dobó István u. 30/A. szám alatt található, 1925 és 1925/A hrsz-ú, Fodor Józsefné 5123 Jászárokszállás, Pusztaszer u. 15/A. szám alatti lakos tulajdonába kerülő ingatlanon található szennyvízcsonk Fodor Józsefné kérelmére és beleegyezésével történő visszabontásához, egyidejűleg a Képviselő-testület az ingatlanra nyilvántartott szennyvíz-közműfejlesztési hozzájárulás teljes összegét elengedi.

A Képviselő-testület felkéri a Városgondnokság Jászárokszállást, hogy a szennyvízcsonk visszabontásáról 2013. november 15. napjáig gondoskodjon.

Amennyiben az ingatlanon a későbbiekben ismét kiépítésre kerül a szennyvízcsonk, az ingatlan aktuális tulajdonosa köteles megfizetni a szennyvíz-közműfejlesztési hozzájárulás teljes összegét.

Felelős: Gergely Zoltán polgármester, Jakus József intézményvezető

Határidő: 2013. november 15.

Erről értesül:  1./ Fodor Józsefné 5123 Jászárokszállás, Pusztaszer u. 15/A.


           2./ Városgondnokság 5123 Jászárokszállás, Deák F. u. 90.


           3./ Műszaki Iroda Helyben

                       4./ Pénzügyi Iroda Adócsoportja Helyben

                       5./ Irattár.


4. napirend: Jászárokszállási Széchenyi István Általános Iskola és Alapfokú 


 Művészeti Iskola intézményi tanácsába történő delegálásról

Gergely Zoltán polgármester: A Jászárokszállási Széchenyi István Általános Iskola és Alapfokú Művészeti Iskola intézményi tanácsába történő delegálásról szóló törvényi és rendeleti szabályozás ellentmondást tartalmaz. A Jász-Nagykun-Szolnok Megyei Kormányhivataltól állásfoglalást kértek, mely szerint a törvény rendelkezései az irányadóak, mert magasabb szintű jogszabály, mint a végrehajtási utasítás, bár az a törvény végrehajtási rendelete. A törvény egyértelműen úgy fogalmaz, hogy meg kell alakítani az intézményi tanácsot és ebben az esetben az Önkormányzatnak tagot kell delegálnia. Az előző ülésen az állásfoglalástól tették függővé, mikor tárgyalják a napirendi pontot, mivel ez megérkezett, a határozati javaslatot előkészítették. Augusztus 7-én egy nagyon udvarias levelet írt az államtitkár asszony részére, melyre azóta sem érkezett válasz. Mivel a jogszabály mindenkire egyaránt érvényes, a minisztériumnak 30 napja van a válaszadásra, ezért október 4-én ismételten kérte a válasz megküldését. Bízott abban, hogy ezt a napirendi pontot már úgy tudják tárgyalni, hogy a válaszlevél megérkezett, de erre még nem került sor. Az Oktatási Bizottság a korábbi ülésén már szavazott az intézményi tanácsba történő delegálásról és Kovácsné Tősér Zsuzsanna képviselőt javasolta. 

Megállapítja, hogy nincs hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, hat igen szavazattal, egy tartózkodás mellett elfogadta a javaslatot és meghozta az alábbi határozatot:

173/2013. (X.24.) határozat:

/A Jászárokszállási Széchenyi István Általános Iskola és Alapfokú Művészeti Iskola intézményi tanácsába történő delegálásról/

Jászárokszállás Város Önkormányzatának Képviselő-testülete a nemzeti köznevelésről szóló 2011. évi CXC. törvény 73.§-a alapján a Jászárokszállási Széchenyi István Általános Iskola és Alapfokú Művészeti Iskola (5123 Jászárokszállás, Köztársaság tér 15.) intézményi tanácsába Kovácsné Tősér Zsuzsanna képviselőt delegálja.

Határidő: folyamatos

Felelős: Gergely Zoltán polgármester

Erről értesül:  1./ KLIK Jászberényi Tankerülete 5100 Jászberény, Szabadság tér 16.



2./ Jászárokszállási Széchenyi István Általános Iskola 5123 Jászárokszállás, 


Köztársaság tér 15.



3./ Kovácsné Tősér Zsuzsanna 5123 Jászárokszállás, Pusztaszer u. 6.



4./ Irattár.


5. napirend: A REGIO-KOM Társulás Társulási Megállapodásának módosítása

Gergely Zoltán polgármester: A REGIO-KOM Társulás Társulási Megállapodásának módosításáról szóló előterjesztés ismertetésére felkéri Dr. Gábris Emese jegyzőt. 

Dr. Gábris Emese jegyző: A REGIO-KOM Társulás 2013. október 2-án ülésezett, melyen módosították a társulási megállapodást jogszabályi változások miatt. A tárulásról szóló törvényt hatályon kívül helyezték 2012. december 31. napjával, ezért 2013. január 1-től a Magyarország helyi önkormányzatairól szóló törvényt kell a Társulásra alkalmazni. A hulladékgazdálkodásról szóló törvény helyeződött hatályon kívül és új törvény lépett a helyébe. Az önkormányzati törvény szerint a Társulás köteles felülvizsgálni a társulási megállapodást az új jogszabályi környezet alapján. A módosítást minden tagönkormányzatnak tárgyalnia kell és minősített többséggel október 31-ig elfogadni. Pontosították a Társulás jogállásáról szóló pontot, bevezetésre került a megállapodásban a tagok lakosságszáma, és jogszabályi módosításoknak megfelelő pontosításokra került sor. 
Gergely Zoltán polgármester: A REGIO-KOM Társulásnak Jászfényszaru kivételével valamennyi jászsági, illetve 16 dél-hevesi település tagja. Megállapítja, hogy nincs hozzászólás. Szavazásra teszi fel a határozati javaslatot. Megállapítja, a Képviselő-testület egyhangúlag, hét igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

174/2013. (X.24.) határozat:

/A REGIO-KOM Térségi Kommunális Szolgáltató Társulás módosítással egységes szerkezetbe foglalt Társulási Megállapodásának elfogadásáról/

Jászárokszállás Város Önkormányzata a Magyarország helyi önkormányzatairól szóló 2011. évi CLXXXIX. törvény 88.§ (2) bekezdésében foglalt felhatalmazás alapján a REGIO-KOM Térségi Kommunális Szolgáltató Társulásnak a módosításokkal egységes szerkezetbe foglalt Társulási Megállapodását a Társulási Tanács 2013. október 02. napján hozott 14/2013. (X.2.) határozatával jóváhagyott tartalommal - a mellékelt írásbeli előterjesztés szerint - elfogadja és jóváhagyja.

Az Önkormányzat felhatalmazza a Társulás elnökét az egységes szerkezetbe foglalt Társulási Megállapodás Magyar Államkincstár Jász-Nagykun-Szolnok Megyei Igazgatósága (5002 Szolnok, Liget út 6.) és a helyi önkormányzatok feletti törvényességi felügyeletet gyakorló szervezet felé történő benyújtására.  

A Képviselő-testület felhatalmazza Gergely Zoltán polgármestert a Társulási Megállapodás aláírására.

Jelen határozat egy példányát kiadmányozni rendeli a REGIO-KOM Térségi Kommunális Szolgáltató Társulás részére.

Határidő: 2013. október 31.

Felelős: Gergely Zoltán polgármester

Erről értesül: 1./ REGIO-KOM Társulás 5100 Jászberény, Lehel vezér tér 18.


          2./ Irattár.


6. napirend: A Regio-Kom KEOP-1.1.1/C/13 azonosító számú projekt kapcsán az 

          általuk az üzemeltetési koncepció alátámasztásához nyújtott és az 

          MT-ben feltüntetett adatok, információk valóságtartalmának 


          megfelelőségéről, további az MT-ben bemutatott üzemeltetési 


          koncepció megismeréséről 
Gergely Zoltán polgármester: A REGIO-KOM Társulás a KEOP-1.1.1/C/13 azonosító számú projekt kapcsán a tárgyi eszköz megvásárlására 567.900.000,- Ft-ot kíván felhasználni, amelyre a pályázatban 90%-os támogatottságot lehet elérni, az önerőalapból pedig további 10% támogatásra lehet pályázni. A projekt tíz szemétszállító gépjármű, valamint több ezer komposztáló és szemetes megvásárlását jelentené. A megvalósíthatósági tanulmány a Polgármesteri Hivatal Titkárságán megtekinthető. Jászárokszállásra vonatkozó változás, hogy a tíz új gépjármű beszerzését követően a szemétszállítást központosítani fogják. Saját jogon Jászárokszállásról sem szállíthatják majd a hulladékot, hanem a már működő, a szállítást végző kft. fogja majd össze a településeket. Alvállalkozóként lehet beszállítója az önkormányzati intézmény, de a számlát is a vállalkozás fogja kiállítani. A Társulás közgyűlésén vita nem alakult ki a kérdésben, ő tartózkodott a szavazásnál, a többi tag megszavazta ezt a módosítást. Ő több felvetéssel élt az anyaggal kapcsolatban. Az EU-s előírásnak megfelelő számítási mód esetében a szemetelő fizet. Más területről, mint lakbér, állami támogatás, nem lehet átcsoportosítani a hulladék szállításához, ártalmatlanításához szükséges fedezetet. A cél, hogy az Európai Unió területén kulturált módon történjen a hulladék tárolása, megsemmisítése, felhasználása. Nonprofit szervezetként vagy olyan módon kellene működtetni az ezzel foglalkozó szervezetet, hogy állami támogatás vagy önkormányzati átcsoportosított forrás ne legyen hozzá szükséges. Az anyag azt tartalmazza, hogy jövő évben 3.000,- Ft-tal kellene emelni a szállítási és megsemmisítési költségeket egy-egy 110 liter kapacitású kukára számítva. A jelenlegi törvények ezt nem teszik lehetővé, mert a rezsicsökkentésről szóló jogszabály úgy szól, hogy 2014. december 31-ig nem lehet emelni a szemétszállítás szolgáltatási díját. Az előterjesztés készítője ezt nem vette figyelembe az anyag elkészítésekor és az anyagban továbbra is az szerepel, hogy a szemétszállítási szolgáltatási díjat jövő évben emelni kell. Aggályosnak tartja, hogy az idei évtől lerakási adót vezettek be, amely 3.000,- Ft tonnánként és már számítani lehet arra, hogy ez az összeg évente 3.000,- Ft-tal fog emelkedni öt évig. Így öt év múlva a lerakási adó 15.000,- Ft lesz tonnánként. Ez a működtető céget arra ösztönzi, hogy minél jobban csökkenjen a lerakott mennyiség és minél több hulladék kerüljön vissza a nyersanyagforgalomba. A megvalósíthatósági tanulmány nem veszi figyelembe ezt, öt év múlva 18.900,- Ft lesz az egy hulladékgyűjtőre eső díj összege és ebből 15.000,- Ft lesz az adó, vagyis 3.900,- Ft-ért kell lerakni és beszállítani a szemetet. Mivel a pályázat beadására most van lehetőség, a javaslat szerint ezeknek a hibáknak az ismeretében kéri a határozati javaslat támogatását, hogy a Társulás a pályázatot benyújthassa, tudomásul véve, hogy ezeket a hibákat korrigálni kell, a számításokat újra el kell végezni, de a határidő elmulasztásával egy nagy lehetőségtől esne el a Társulás. Jászárokszállás van egyedül abban a helyzetben, hogy saját területéről, saját gépjárművel szállítja el a hulladékot, a további négy szállító más településeken is szolgáltat. Azonban a város tulajdonában lévő gépjárműben több mint 450 ezer kilométer van, és ha pótolni kellene, 40-45 millió forintba kerülne. Nem várható olyan pályázati kiírás, amely támogatná azt, hogy egy-egy önkormányzat egyetlen gépjárműre önállóan pályázzon. Mindenhol arra törekednek, hogy koncentrálttá tegyék a hulladékszállítást is. Amíg a gépjármű állapota lehetővé teszi, beszállítóként részt vennének a hulladék szállításban a továbbiakban is. 

A pályázat lényege, hogy a szállítóautókra mérleget szerelnek fel, a hulladékgyűjtőkön található kódok alapján rögzítik a háztartásokból érkező hulladék mennyiségét és ez alapján lehet kiszámlázni a tételeket. Bízik abban, hogy ez nem jelenti azt, hogy a bokrok aljából kell a zsákokat kiszedni, ahogyan régebben tették. Megadja a szót Csomor János képviselőnek. 
Csomor János képviselő: Új helyzetbe kerülnek, a Víziközmű intézmény átszervezésekor a víz- és csatornaszolgáltatás központosítása történt meg. A tanulmánynak vannak kedvező részei is, de várható, hogy a szemétszállítási díjak nőni fognak a családok esetében. A vízszolgáltatást alacsony áron tudta biztosítani az Önkormányzat, így van ez a szemétszállításnál is, de emelkedni fog a szolgáltatási díj. Jászárokszálláson a szolgáltató minden esetben elszállítja a kitett hulladékot, éppen azért, hogy ne a dűlősoron vagy tóparton rakják le egyesek a zsákokat. A lerakott mennyiségen túl a megtett kilométert is számításba kellene venni a költségek kialakításánál. A jelenlegi szállítóautó felújításra szorulna, ha érdemes még erre költeni, pályázati lehetőség egyénileg nem lesz, ezért tudomásul kell venni, hogy a határozati javaslatban szereplő módon kell továbbhaladni. A Társulás csak akkor juthat pályázati lehetőséghez, ha az önkormányzatok támogatását is megkapja. Támogatja a határozati javaslat elfogadását. 

Kovácsné Tősér Zsuzsanna képviselő: Támogatja a határozati javaslatot, bár számos kérdés felmerült benne. Érdeklődik, hogy a zöldhulladék hasznosítására van-e lehetőség? A darálás elég nagy költséggel jár, de valamely intézmény fűtésének kiváltására felhasználhatnák.  Nagyon sokan járnak a zöldhulladék lerakóhoz, mert amit a lakosság kivisz oda, ha megszárad sokak számára jelent tüzelőanyagot. Ha megemelik a hulladékszállítási díjat, akkor még többen fűtenek majd mindenféle hulladékkal, ami már most is tapasztalható, mert szélcsendes időben olyan szmog alakul ki, ami nem tesz jót az egészségnek. 
Az a véleménye, hogy eddig egy-egy szolgáltatás kiszervezésekor sosem lett jobb a városnak. A pályázatot támogatni kell, de nem érti, hogy ha elnyerik a támogatást, miért emelkedik mégis a szolgáltatási díj. Az előterjesztés elfogadását támogatja. 

Gergely Zoltán polgármester: Tíz járműre pályázik a Társulás, négy jármű 18 m3-es, darabja 46 millió forintba kerül. Egy jármű daruval 49 millió forintba kerül. Magasabb szintű szolgáltatást biztosítanak majd a tíz új gépjárművel, de ennek ára van. Jobb szolgáltatásért többet kell majd fizetni. A Regio-Kom Társulás egyik pályázatának megvalósítását már négy éve várják, amely a szelektív udvarok kialakítását jelentené. A résztvevő települések közül négy helyen, köztük Jászárokszálláson épülne hulladékudvar és egy válogató a jásztelki lerakóban. Ha ez megvalósul, jelentős mennyiségű hulladék lerakás előtti feldolgozását jelenti. Ennek a beruházásnak már régen meg kellett volna valósulnia. Úgy tudni, a közbeszerzési eljárás már lezárult, jövő év elején a kivitelezés megkezdődik. A hulladékudvar megépülését követően az év minden munkanapján kiszállítható lesz a veszélyes hulladék, zöld hulladék egyaránt és egyéb kismennyiségű építési törmelék is. A hulladékudvar a Városgondnokság területén kerül kialakításra. A megdarált zöldhulladék energetikai célra felhasználható lenne, de elég magas a víztartalma. Egy ideig a visontai erőmű megvásárolta, de ez a lehetőség megszűnt, a zöldenergia állami támogatása lecsökkent vagy megszűnt. A zöldhulladék iránt más érdeklődő nem volt, a Kossuth 2006 Mg. Zrt-vel sikerült megállapodni a ledarált zöldhulladék felhasználásáról, melyből legutóbb 400 tonna mennyiséget daráltak le. A jásztelki lerakóba történő elszállítás költségét, másfél-kétmillió forintot spóroltak meg ezzel is.

Megállapítja, hogy nincs több hozzászólás. Szavazásra teszi fel a határozati javaslatot. Megállapítja, hogy a Képviselő-testület egyhangúlag, hét igen szavazattal, ellenvélemény és tartózkodás nélkül elfogadta a javaslatot és meghozta az alábbi határozatot:

175/2013. (X.24.) határozat:

/A „REGIO-KOM Térségi Kommunális Szolgáltató Társulás szilárdhulladék-gazdálkodási rendszere eszközparkjának fejlesztése, informatikai korszerűsítése” nevű és KEOP-1.1.1/C/13 azonosító számú projekt kapcsán az általuk az üzemeltetési koncepció alátámasztásához nyújtott és az MT-ben feltüntetett adatok, információk valóságtartalmának megfelelőségéről, továbbá az MT-ben bemutatott üzemeltetési koncepció megismeréséről/

Jászárokszállás Város Önkormányzata úgy határoz, hogy a „REGIO-KOM Térségi Kommunális Szolgáltató Társulás szilárdhulladék-gazdálkodási rendszere eszközparkjának fejlesztése, informatikai korszerűsítése” nevű és KEOP-1.1.1/C/13 azonosító számú pályázatának hiánypótlásában benyújtott megvalósíthatósági tanulmányban szereplő, Jászárokszállásra vonatkozó  adatok a valóságnak megfelelnek, valamint az MT-ben szereplő üzemeltetési koncepciót megismerte.

Határidő: 2013. október 31.

Felelős: Gergely Zoltán polgármester

Erről értesül: 1./ REGIO-KOM Társulás 5100 Jászberény, Lehel vezér tér 18.


          2./ Irattár.


7. napirend: A Pénzügyi és Városfejlesztési Bizottság beszámolója 



          ingatlaneladásról

Gergely Zoltán polgármester: A Pénzügyi és Városfejlesztési Bizottság beszámolójának ismertetésére felkéri Petró Géza képviselőt. 
Petró Géza képviselő: Az érintett ingatlan jogi helyzetét már egy előző napirendi pontnál megismerte a Képviselő-testület, ez a Dobó utca 30/A. szám alatt található beépített terület. 863 m2 nagyságú földterület, földhasználati joggal terhelt, amely azt jelenti, hogy található rajta egy épület, amely magántulajdonban van, az alatta lévő terület az Önkormányzat tulajdonát képezi. Az ingatlanok jogi helyzetének rendezése és egységesítése érdekében a lakóház tulajdonosa vételi szándékot jelentett be az Önkormányzat felé. A szakértő az ingatlant felértékelte, 300.000,- Ft-ban állapította meg az értékét. A kérelmező a vételárat elfogadta, vételi szándéknyilatkozatot tett. A Bizottság egyhangúlag támogatta a jogügyletet és az ingatlant 300.000,- Ft vételáron a kérelmező részére értékesítette. 

Gergely Zoltán polgármester: A tárgyalások megkezdése előtt első feltétel volt, hogy az ingatlanon az Önkormányzat felé semmilyen teher nem lehet. Elmaradt hulladékdíjat, vízdíjat, különböző szolgáltatások díjait befizették, semmilyen tartozás nincs az Önkormányzat felé. Olyan esetekben, amikor az ingatlanforgalmazásban mozgás van, akkor tudják behajtani ezeket a kintlévőségeket. 

Kovácsné Tősér Zsuzsanna képviselő: Érdeklődik, hogy aki az ingatlanban lakott, hol van most?

Gergely Zoltán polgármester: Az édesanyjához költözött el egy másik ingatlanba. Az ingatlan üresen került az új tulajdonoshoz. A ház nem tartozik az Önkormányzathoz, a telekről kell döntést hozni. Megállapítja, hogy nincs több hozzászólás. Szavazásra teszi fel a Pénzügyi és Városfejlesztési Bizottság döntésének elfogadását. Megállapítja, hogy a Képviselő-testület egyhangúlag, hét igen szavazattal, ellenvélemény és tartózkodás nélkül tudomásul vette a Pénzügyi és Városfejlesztési Bizottság döntését. 
Megköszöni a részvételt és a 2013. október 24-ei soron kívüli ülést bezárja. 
Jegyzőkönyv lezárva 2013. október 24-én 14 óra 49 perckor. 

